Skei maak seer: Groepsdruk, kultuur en pynhttps://rak2.spens.co.za/radio/2016/skei-maak-seer-2016-07-01-1.mp3 Johan de Lange se boek ‘Skei maak seer’ is beskikbaar by Carpe Diem Media en ook as ‘n e-boek. Foto: Cumbooks.co.za Johan de Lange is ’n man, pa en bekende oogspesialis. Dit het hom 10 jaar geneem om emosioneel van sy egskeiding te herstel. En nog byna 10 jaar om by ’n nuwe lewe aan te pas. In hierdie reeks gesels hy oor sy egskeiding en wat hy daaruit geleer het. Sy boek, Skei maak seer, is beskikbaar by Carpe Diem Media en ook as e-boek. “Dalk sou dit makliker gewees het om my eerste huwelik se probleme op te los. En vinniger. En goedkoper. En minder pynlik. Vir my en my eerste vrou en ons kinders. Maar miskien was my eerste huwelik tog onherstelbaar beskadig. Wie weet? Vandag weet ek nie meer nie. Ek het wel baie geleer. “Vroue dink dikwels mans is onsensitief en gaan net aan met hulle lewe. Dit is beslis nie so nie. Ek wil graag openhartig met vroue my hartseer en sensitiwiteit deel. Ek is ’n normale man wat belangstel in mansdinge soos rugby en krieket. Ten spyte van hierdie manlike benadering tot die lewe was my egskeiding steeds vir my uiters pynlik.” Hierdie reeks en boek fokus op die volgende: Dit is nooit te laat om te verander om jou huwelik te red nie. Dis die hoop wat getroudes met hulle kan saamneem uit een man se seerkry en heelword. “Ek is van mening dat mense onnodig skei omdat dit mode geword het om te skei. “Emosies is iets wat die Afrikanerman mos nie het nie. Dis wat hulle dink! Mans dink hulle het nie emosies nie. Maar dit word net anders hanteer as by vroue. Mans dink hulle moet die sterk ou speel. Hierdie emosie ontdek jy as jy skei. Vrae soos ‘hoekom het dit gebeur?’ duik op. Mans begin ontleed en rede soek waarom. “Ons het in ’n konserwatiewe wêreld grootgeword. Kerk, werk, sport en huisgesin. Seks was sonde. Als was sonde. Maar dit was hoe dit was in die samelewing waarin ons grootgeword het. “Man en vrou kan nou net sê ons is nie meer lief vir mekaar nie en daarom skei ons. Die kultuur het geweldig baie verander.”